Očová

Očová je obec na Slovensku v okrese Zvolen.

Polohopis 
Je situovaná vo východnom okraji Zvolenskej kotliny,  východne od mesta Zvolen. Severne od obce sa dvíha predhorie Poľany.

Dejiny 
Výhodné klimatické a geografické pomery Podpoľania podmienili praveké osídlenie. Na základe archeologických nálezov môžeme tvrdiť, že toto územie bolo osídlené už v dobe bronzovej, teda asi 1800 rokov pred našim letopočtom. Žiaľ, písomné pamiatky na obdobie do 13. storočia sa nezachovali. Najstaršie dejiny Očovej nie sú stále uspokojivo objasnené. Očová je oveľa staršia ako o nej zachované prvé písomné zmienky a vyvíjala sa ako poddanská poľnohospodárska komunita Vígľašského hradného panstva.

Kultúra a zaujímavosti

Pamiatky 
 Rímskokatolícky kostol Všetkých svätých, jednoloďová pôvodne gotická stavba s pravouhlým ukončeným presbytéria a predstavanou vežou, zo začiatku 14. storočia. Kostol sa nachádza v opevnenom areáli uprostred obce. V polovici 16. storočia bol vybudovaný obranný múr okolo kostola. V roku 1570 bola zaklenutá loď kostola. Veža bola doplnená v 17. storočí. Stavba prešla barokovou prestavbou v rokoch 1641, 1670 a v 18. storočí. Presbytérium má dochovanú stredovekú rebrovú klenbu. Nachádza sa tu gotické pastofórium. Na ľavej strane víťazného oblúka a severnej stele lode sa dochovali fragmenty nástenných malieb z obdobia okolo roku 1320, ktoré zachytávajú výjav Zmŕtvychvstania, Krista vyvádzajúceho duše z predpeklia a Pannu Máriu s malým Ježišom medzi sv. Katarínou a sv. Dorotou. V kostole sa nachádzajú dva gotické oltáre, Skonu Panny Márie z roku 1520 a fragmentárne zachovaný oltár so sochami sv. Mikuláša a sv. Antona z roku 1514. Súčasťou interiéru je aj epitaf Jána Arnauta z roku 1599. Kostol má hladké fasády, veža je ukončená korunnou rímsou s terčíkom s hodinami a barokovou helmicou s laternou.

 
 Evanjelický kostol, jednoloďová tolerančná stavba s prvkami klasicizmu s pravouhlým ukončením presbytéria a predstavanou vežou, z roku 1785. V roku 1867 kostol vyhorel a o rok bol prestavaný. V tomto období vznikla veža kostola. V interiéri sa nachádza priebežná empora. Ďalej sa tu nachádza oltár s obrazom Ukrižovanie od J. B. Klemensa z roku 1868. Súčasťou interiéru je aj klasicistická kazateľnica a krstiteľnica z doby vzniku kostola. Okná lode kostola sú polkruhovo ukončené s profilovanou šambránou. Veža je členená pilastrami a ukončená barokovou helmicou.

Pamätníky 
 Pamätník Mateja Bela, bol odhalený pri príležitosti 300. výročia jeho narodenia, 22.6. 1984 pred budovou základnej školy, kde pravdepodobne stál jeho dom. Ústredným prvkom pamätníka je socha Mateja Bela od akademického sochára Jána Kulicha.  

 Pamätník padlých v 1. svetovej vojne – Na pamätníku padlých je vytesaných 83 mien a priezvisk. Nie sú tam všetci tí, ktorí v tejto vojne padli a boli aj jej obeťami z radov občanov obce. Podľa zistení vo vojenských záznamoch bolo počas vojny celkovo evidovaných až 112 vojakov. Pamätník sa nachádza v blízkosti evanjelického kostola.

 Pamätník 13. príslušníkom 2. Československej brigády v ZSSR – Pri obecnom úrade sa nachádza pamätník, ktorý pripomína tragickú udalosť v čase SNP. Dňa 7.10. 1944 došlo v nočných hodinách k havárii lietadla Červenej armády, ktoré prepravovalo pravdepodobne z letiska Tri duby na letisko v poľskom Krosne zranených príslušníkov 2. Československej brigády v ZSSR. Niektoré iné údaje hovoria, že lietadlo malo za cieľ letisko Tri duby a dopravovalo posily pre SNP.

Kultúra 
Očová patrí medzi obce s bohatým kultúrnym a spoločenským životom. Obec doma, ale i v ďalekom zahraničí, reprezentujú folklórne súbory Detský folklórny súbor Poľana a Folklórny súbor Očovan. Obec takisto reprezentuje aj divadelný ochotnícky súbor Pilindoš, ktorý získal už nejedno ocenenie na divadelných prehliadkach.

Divadelný ochotnícky súbor Pilindoš 
Divadelné ochotníctvo malo v Očovej dlhoročnú a veľmi plodnú tradíciu od roku 1934, kedy sa podarilo ochotníkom nacvičiť aj 4 divadelné hry počas jedného roka. Záznamy o divadelnej činnosti sú aj v rokoch 1941 a 1942 a tiež po 2. svetovej vojne v rokoch 1947. Aktivita divadelníkov však postupne ochabla a po 15 rokoch úplne zanikla. Až v roku 1998 po 40 ročnej prestávke si skupina divadelných nadšencov povedala, že to skúsi znova na doskách, ktoré znamenajú svet. Začali tak písať novodobú históriu divadelného ochotníckeho súboru, ktorý dostal neskôr meno Pilindoš.

Od tejto doby DOS Pilindoš uvádza každoročne aspoň jednu premiéru divadelnej hry, pravidelne sa úspešne zúčastňujú na regionálnych a krajských prehliadkach divadelných ochotníckych súborov. Zameranie hier je predovšetkým komediálne a veseloherné.

Folklórna skupina Očovan a Folklórny súbor Očovan 
Folklórna skupina Očovan patrí k najstarším folklórnym telesám na Slovensku. História činnosti siaha do roku 1936, kedy bola založená Júliusom Višňovským, učiteľom na očovskej škole. Od roku 1958 pracuje očovská folklórna skupina aj súborovým spôsobom.

Detský folklórny súbor Poľana 
Od roku 1962 rozvíja činnosť Detský folklórny súbor Poľana, ktorý sa zúčastnil mnohých celoslovenských a medzinárodných súťaží a podujatí doma, v Poľsku, Srbsku, Česku, Maďarsku a v iných štátoch. Jeho dlhoročnou vedúcou je Viera Šimkovičová.

Na podporu svojej činnosti založili folkloristi v roku 2003 OČOVAN – folklórne združenie priaznivcov ľudovej kultúry a tradičného umenia, ktoré okrem folklórnej skupiny podporuje aj Detský folklórny súbor Poľana, Ženskú spevácku skupinu Matičiarky a ochotníckych divadelníkov Pilindoš. Očovskí folkloristi  okrem vystúpení organizujú, alebo pomáhajú organizovať viaceré tradičné kultúrne podujatia.

Školstvo

Základná škola Mateja Bela Funtíka 
V Očovej sa žiaci učili v školách pri farnostiach najneskôr od 16. storočia. Vyučovalo sa v rôznych budovách v obci, ktoré boli práve k dispozícii, ale aj na okolitých lazoch. Budova terajšej školy bola odovzdaná žiakom a verejnosti do užívania 9.12. 1934. Niesla názov Štátna ľudová a meštianska škola Dr. Ivana Dérera a v medzivojnovom období patrila medzi najmodernejšie na Slovensku.

V roku 1995 sa škola zaradila medzi priekopnícke školy s regionálnym vyučovaním a výchovou na Slovensku. Čestný názov Základná škola Mateja Bela Funtíka má prepožičaný od roku 1996. Od roku 2002 má škola právnu subjektivitu, v roku 2004 sa zlúčila s miestnou materskou školou. Od roku 2013 je pri ZŠ zriadené centrum voľného času, ktoré prebralo organizáciu záujmovej činnosti žiakov v mimo vyučovacom a voľnom čase. V roku 2009 bola zrealizovaná rekonštrukcia školských budov cez projekt na zníženie energetickej náročnosti.

Doprava

Letisko Očová 
V blízkosti obce sa nachádza aj areál letiska. Letisko Očová s.r.o. je spoločnosť, ktorá vznikla s cieľom revitalizovať areál Letiska Očová. V súčasnosti prebieha príprava rozvoja Letiska Očová, vrátane modelov jeho dlhodobej udržateľnosti. Na letisku pôsobí a jeho správu zabezpečuje Slovenský aeroklub Očová s históriou siahajúcou až do roku 1949. Aeroklub na letisku prevádzkuje motorové, bezmotorové lietanie a parašutizmus. Letisko Očová je neverejné  vnútroštátne letisko rozmerov 800 x 50 metrov. V súčasnosti je bez pravidelných liniek. Športové letectvo dôstojným spôsobom reprezentujú Očovskí bačovia – letci v Európe známi jedinečným majstrovstvom bezmotorovej akrobatickej pilotáže.

Osobnosti obce

Rodáci 
 Štefan Pilárik (* 1615 – † 1693), básnik, prekladateľ a autor autobiografických diel
 Matej Bel (* 1684 – † 1749), polyhistor, encyklopedista, pedagóg, evanjelický kňaz, priekopník slovenského osvietenstva
 Ladislav Jesenský (* 1812 – † 1870), veršovník a pedagóg
 Pavol Poničan (* 1875 – † 1929), právnik
 Ján Poničan (* 1902 – † 1978), básnik, prozaik, dramatik, prekladateľ a publicista
 Zuzana Šimkovičová (* 1922 – † 1983), pedagogička, fyzička
 Ján Gašpar Hrisko (* 1921 – † 1980), hudobník, cimbalista, upravovateľ ľudových piesní
 Ján Berky-Mrenica st. (* 1939 – † 2008), husľový virtuóz, skladateľ 
 Jozef Moravčík (* 1945), politik, bývalý primátor Bratislavy

 Por. Karol Húrka (* 1977), fiktívny policajt zo seriálu Profesionáli

Referencie

Iné projekty

Externé odkazy 
 
 Apsida.sk- profil gotického kostola

 
Obce okresu Zvolen